Diari Oficial de la Generalitat Valenciana


Sumari del DOGV 2252, del 25-04-1994 (1994/831243)

RESOLUCIÓ de 5 d'abril de 1994, de la Direcció General de Relacions amb les Corts i del Secretariat del Govern, per la qual es disposa la publicació de l'acord entre la Conselleria de Sanitat i Consum de la Comunitat Valenciana i l'Institut Nacional del Consum per a la constitució de la Junta Arbitral de Consum.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2252

Data del DOGV
:   25-04-1994

Secció del DOGV
:   ALTRES DISPOSICIONS

Número del document
:   1994/831243


Data del document
:   05-04-1994

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 5 d'abril de 1994, de la Direcció General de Relacions amb les Corts i del Secretariat del Govern, per la qual es disposa la publicació de l'acord entre la Conselleria de Sanitat i Consum de la Comunitat Valenciana i l'Institut Nacional del Consum per a la constitució de la Junta Arbitral de Consum. [94/2482]  
Subscrit, després de la tramitació prèvia reglamentària, entre la Conselleria de Sanitat i Consum de la Comunitat Valenciana i l'Institut Nacional del Consum, el dia 4 de novembre de 1993, un acord per a la constitució de la Junta Arbitral de Consum, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0019/94, i que figura com a annex d'aquesta resolució.  
València, 5 d'abril de 1994.- El director general de Relacions amb les Corts i del Secretariat del Govern.  
Acord entre la Conselleria de Sanitat i Consum de la Generalitat Valenciana i l'Institut Nacional del Consum per a la constitució de la Junta Arbitral de Consum  
València, 4 de novembre de 1993  
Reunits, d'una banda, el Sr. Joaquín Colomer Sala, conseller de Sanitat i Consum i, de l'altra, el Sr. José Conde Olasagasti, president de l'Institut Nacional del Consum, actuant en nom i representació de la Conselleria de Sanitat i Consum de la Comunitat Valenciana i de l'Institut Nacional del Consum, i fent ús de les facultats que tenen conferides cadascun, compareixen i  
Exposen:  
L'article 51 de la Constitució insta els poders públics a garantir la defensa dels consumidors i usuaris protegint, mitjançant procediments eficaços, la seua seguretat, la seua salut i els seus legítims interessos econòmics.  
En compliment d'aquest manament constitucional, la Llei 26/1984, de 19 de juliol, General de Defensa dels Consumidors i Usuaris, determina l'establiment, per part del govern, d'un sistema arbitral que permeta atendre i resoldre, sense formalitats especials i amb caràcter vinculant i executiu, les queixes i reclamacions dels consumidors i usuaris.  
Complint els manaments constitucional i legal, el govern ha aprovat el Reial Decret 636/1993, de 3 de maig, que regula el Sistema Arbitral de Consum. A més de satisfer un manament legislatiu, és oportuna i conseqüent pels avantatges que per a les parts representa la possibilitat d'accedir a la via arbitral com a via més immediata i ràpida que el procés judicial per a resoldre els seus conflictes, sense minva de les garanties i els drets que cal reconèixer a les parts.  
Amb la promulgació del Reial Decret 636/1993, de 3 de maig, que desplega l'article 31 de la Llei General de Defensa dels Consumidors i Usuaris, junt a la Llei 36/1988, d'Arbitratge, s'ha completat el marc jurídic regulador de l'arbitratge de consum.  
Igualment, la Llei de la Generalitat Valenciana 2/1987, de 9 d'abril, de l'Estatut de Consumidors i Usuaris de la Comunitat Valenciana, insta la Conselleria de Sanitat i Consum a fomentar l'arbitratge.  
La Conselleria de Sanitat i Consum i l'Institut Nacional del Consum, per tot això, davant dels resultats obtinguts per l'experiència pilot desplegada en aquesta comunitat autònoma a través de les juntes arbitrals de consum creades el 1988, i conscients de la necessitat de facilitar als consumidors un mitjà eficaç de resolució de conflictes, consideren aconsellable la implantació de l'arbitratge de consum a l'àmbit territorial d'aquesta comunitat autònoma.  
En conseqüència,  
Acorden  
Constituir la Junta Arbitral de Consum de la Comunitat Valenciana, l'àmbit territorial de la qual és de la comunitat, per tal de possibilitar l'accés de tots els consumidors i usuaris al Sistema Arbitral de Consum.  
Amb les següents estipulacions.  
Estipulacions  
Primera. La Junta Arbitral de Consum de la Comunitat Valenciana entendrà, prioritàriament, de les reclamacions dels consumidors de la seua comunitat autònoma, en relació amb els seus drets legalment reconeguts, que a continuació s'indiquen:  
- Les dels consumidors al municipi o província dels quals no hi haja junta arbitral de consum.  
- Les que decidesquen voluntàriament les parts.  
Segona. La Junta Arbitral de Consum de la Comunitat Valenciana serà compatible, en el seu àmbit territorial, amb l'existència i les actuacions de les juntes arbitrals locals que estiguen constituïdes actualment i amb les de les que en el futur podran constituir-se, d'acord amb els següents criteris:  
a) Donar preferència al domicili del consumidor.  
b) Donar preferència a la junta d'àmbit territorial menor.  
c) Salvaguardar la llibertat d'elecció de la junta per les parts.  
Tercera. La Conselleria de Sanitat i Consum dotarà la Junta Arbitral de Consum dels mitjans personals i materials necessaris perquè faça les seues funcions.  
La Junta Arbitral de Consum de la Comunitat Valenciana tindrà la seua seu a València.  
Quarta. El funcionament de la Junta Arbitral de Consum de la Comunitat Valenciana es regirà pel que estableix el Reial Decret 636/1993, de 3 de maig, que regula el Sistema Arbitral de Consum.  
Cinquena. La Conselleria de Sanitat i Consum de la Comunitat Valenciana i l'Institut Nacional del Consum es comprometen a establir un sistema d'informació recíproc pel que fa al desplegament del Sistema Arbitral de Consum.  
La Conselleria de Sanitat i Consum es compromet a proporcionar a l'Institut Nacional del Consum informació sobre l'activitat i els resultats de la junta arbitral i, en particular, sobre:  
- El president i el secretari de la junta.  
- La llista de les empreses que s'adheresquen al Sistema Arbitral de Consum a través de la seua junta arbitral, mitjançant còpies de les ofertes públiques de submissió a l'arbitratge realitzades per les empreses i de la seua renúncia, quan s'escaiga, mantenint-la actualitzada a fi d'elaborar-ne el cens nacional.  
Sisena. L'Institut Nacional del Consum facilitarà el desplegament dels acords amb els sectors empresarials, a nivell nacional, i es compromet a proporcionar a la Conselleria de Sanitat i Consum l'assessorament tècnic necessari per al desenvolupament del Sistema Arbitral de Consum en el seu àmbit territorial.  
Per la seua banda, la Conselleria de Sanitat i Consum promourà i impulsarà les adhesions d'empreses, professionals, organitzacions empresarials i associacions de consumidors. Igualment, propiciarà el compromís de submissió de les empreses de serveis públics o les gestionades per les administracions públiques al Sistema Arbitral de Consum.  
També establirà acords de col·laboració amb laboratoris, establiments d'ITV, col·legis professionals, etc., per realitzar peritatges.  
Setena. La Conselleria de Sanitat i Consum promourà la difusió del Sistema Arbitral de Consum, especialment en la seua etapa inicial, perquè els ciutadans en general, les empreses i els agents econòmics implicats el coneguen.  
Vuitena. L'Institut Nacional del Consum proporcionarà els models que caldrà utilitzar, als quals haurà d'adaptar-se en el seu funcionament la Junta Arbitral de Consum de la Conselleria de Sanitat i Consum, per assolir una normalització del procediment.  
Novena. Els compromisos d'adhesió al Sistema Arbitral de Consum es faran preferentment segons els models dels annexos I, II i III d'aquest acord, segons es tracte d'associacions de consumidors i associacions empresarials, empreses i professionals, respectivament.  
Deu. La Comunitat Valenciana es compromet a dur a terme i desplegar l'acord adoptat en la Conferència Sectorial de Consum l'abril de 1992, sobre l'impuls i el desenvolupament del sistema arbitral en l'àmbit local.  
També, amb la intenció d'acostar el Sistema Arbitral de Consum a tots els ciutadans, la Conselleria de Sanitat i Consum i l'Institut Nacional del Consum es comprometen a impulsar la constitució de juntes arbitrals de consum d'àmbit local a les províncies i municipis les administracions dels quals ho sol·liciten, sempre que tinguen els requisits acordat en la Conferència Sectorial de Consum esmentada en el paràgraf anterior i en l'últim congrés de consum de la Federació Espanyola de Municipis i Províncies.  
Onze. Aquest acord tindrà caràcter indefinit, llevat del cas de renúncia expressa per part de qualsevol de les parts realitzada amb sis mesos d'anticipació. En el supòsit d'extinció, en virtut de la denúncia expressada, la junta continuarà coneixent dels afers la tramitació dels quals s'haja iniciat anteriorment.  
Dotze. Als tres anys de la signatura d'aquest acord serà revisat segons la consecució dels objectius previstos i la possible ampliació i el desenvolupament del mapa arbitral.  
I, en prova de conformitat, signen aquest acord.  
Per la Conselleria de Sanitat i Consum, Joaquín Colomer Sala.  
Per l'Institut Nacional del Consum, José Conde Olasagasti.  
ANNEX I  
La Federació d'Associacions de Consumidors i Usuaris de la Comunitat Valenciana (FACUCOVA), la Unió de Consumidors de la Comunitat Valenciana i Federació de Mestresses de Casa i Consumidors de la Comunitat Valenciana, i l'organització empresarial CIERVAL, sotasignades, es comprometen voluntàriament amb el Sistema Arbitral de Consum de la Comunitat Valenciana, col·laborant amb la Junta Arbitral de Consum de la Comunitat Valenciana, i difonent el Sistema Arbitral de Consum com a mitjà de resolució dels conflictes que puguen sorgir entre consumidors i empresaris.  
Aquest compromís tindrà caràcter indefinit, llevat del cas de denúncia expressa per part de qualsevol de les parts realitzada amb sis mesos d'anticipació.  
Per CIERVAL, José M. Jiménez de la Iglesia.  
Per FACUCOVA, José Fondo Viana.  
Per UCE-CV, José L. Pérez de los Cobos Esparza.  
Per la Federació de Mestresses de Casa i Consumidors de la Comunitat Valenciana, Asunción Francés Camarena.  
ANNEX II  
Document de ratificació i col·laboració  
Les organitzacions de consumidors i organitzacions empresarials sotasignades ratifiquen la col·laboració que han estat prestant al Sistema Arbitral de Consum, i mostren la seua disposició a participar en la Junta Arbitral de Consum de la Comunitat Valenciana, difonent el Sistema Arbitral de Consum com a mitjà de resolució dels conflictes que puguen sorgir entre consumidors i empresaris, i afavorint l'adhesió i la participació individual dels seus associats.  
Per la Federació Provincial de la Construcció d'Alacant, Ramón Jerez López.  
Per la Federació Empresarial Metal·lúrgica Valenciana, Federico López Lechón.  
Per l'Associació Empresarial d'Agències de Viatges d'Espanya-Comunitat Valenciana, Vicente Blasco Infante.  
Per la Unió Gremial-Federació del Comerç Valencià, Vicente Montaner Agustí.  
Per la Federació d'Empreses del Metall de la Província d'Alacant, Rafael Ribero Gallardo.  
Per la Federació Valenciana d'Empresaris de la Construcció, Alfredo Corral Cervera.  
Per la Confederació Empresarial de la Petita y Mitjana  
Empresa Valenciana, Cesareo Fernández Alvarez.  
Per l'Associació Provincial d'Empresaris de la Construcció de Castelló, Alfonso Larrea Rabasa.  
Per la Unió Provincial d'Empresaris Metal·lúrgics de Castelló-UPEM, Martiniano Martin Serra.  
Per la Federació Valenciana d'Empresaris del Transport, Arturo Virosque Ruiz.  
Per l'Associació Mediterrània d'Usuaris i Consumidors de la Comunitat Valenciana-AMEC, Concepción Diaz Lucas.  
Per la Unió Associativa de la Comunitat Valenciana de la Dona-UNAE, Concha MiÑana Puig.  
Per Consum-Societat Cooperativa Valenciana, M. Isabel Moreno Gil.  
Per l'Associació Provincial de Consumidors Aitana, Judith Hernández.  
ANNEX III  
Compromís d'adhesió d'empreses  
L'empresa ..., del sector empresarial ..., amb domicili al c/ ..., ciutat d..., codi postal ..., amb CIF ..., telèfon ... i fax ..., que pertany a l'associació empresarial ..., per mitjà del seu representant legal Sr./Sra. ..., amb DNI ..., el/la qual n'és representant per ....  
Manifesta  
1. S'incorpora al Sistema Arbitral de Consum i fa la corresponent oferta pública de submissió a l'arbitratge. Expressa la seua adhesió voluntària a totes les juntes arbitrals de consum constituïdes i que en el futur es constituiran l'àmbit territorial d'actuació de les quals coincidesca amb el propi de l'empresa.  
2. Coneix i accepta les normes reguladores del Sistema Arbitral de Consum que recull el Reial Decret 636/1993, de 3 de maig, i s'hi sotmet.  
3. Es compromet a complir el laude que, si escau, es dicte com a conseqüència d'un procediment en què l'empresa siga part reclamada.  
Signat,  
..., ..., d ... de 19...